Tarybos Reglamentas (EB) Nr. 462/96
1996 m. kovo 11 d.
sustabdantis Reglamentus (EEB) Nr. 990/93 ir (EB) Nr. 2471/94 ir panaikinantis Reglamentus (EB) Nr. 2472/94 ir (EB) Nr. 2815/95 dėl ekonominių ir finansinių santykių su Jugoslavijos Federacine Respublika (Serbija ir Juodkalnija), Jungtinių Tautų saugomomis teritorijomis Kroatijos Respublikoje ir Bosnijos serbų pajėgų kontroliuojamomis teritorijomis Bosnijos ir Hercegovinos Respublikoje nutraukimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 73g ir 228a straipsnius,
atsižvelgdama į 1995 m. gruodžio 4 d. bendrąją poziciją, kurią Taryba nustatė pagal Europos Sąjungos sutarties J.2 straipsnį, dėl prekybos su Jugoslavijos Federacine Respublika (Serbija ir Juodkalnija) ir Bosnijos serbais apribojimų sustabdymo [1], kuri buvo priimta pagal Jungtinių Tautų Saugumo Tarybos Rezoliuciją 1022 (1995),
atsižvelgdama į Komisijos pasiūlymą,
kadangi Jungtinių Tautų Saugumo Taryba, atsižvelgdama į suinteresuotų šalių pasiektą susitarimą dėl Bosnijos ir Hercegovinos Respublikos, savo Rezoliucijoje 1022 (1995) nusprendė sustabdyti ekonominių ir finansinių santykių su Jugoslavijos Federacine Respublika (Serbija ir Juodkalnija), Jungtinių Tautų saugomomis teritorijomis Kroatijos Respublikoje apribojimus ir, jei įvykdomos tam tikros sąlygos, santykių su Bosnijos serbų pajėgų kontroliuojamomis teritorijomis Bosnijos ir Hercegovinos Respublikoje apribojimus,
kadangi Saugumo Tarybai pranešta, kad prieš tai minėtos sąlygos įvykdytos;
kadangi Taryba jau priėmė Reglamentą (EB) Nr. 2815/95 [2], sustabdantį Reglamentą (EEB) Nr. 990/93 [3] dėl Jugoslavijos Federacinės Respublikos (Serbijos ir Juodkalnijos);
kadangi siekiant aiškumo, Bendrijos teisės aktai, įgyvendinantys Jungtinių Tautų Saugumo Tarybos rezoliuciją 1022 (1995), turėtų būti įtraukti į visa apimantį Bendrijos dokumentą ir todėl Reglamentas (EB) Nr. 2815/95 turėtų būti panaikintas,
PRIĖMĖ ŠĮ REGLAMENTĄ:
1 straipsnis
1. Reglamentai (EEB) Nr. 990/93 ir (EB) Nr. 2471/94 [4] sustabdomi.
2. Tol, kol straipsnio 1 dalyje nurodytų reglamentų taikymas yra sustabdytas, pagal šiuos reglamentus prieš tai įšaldytas arba konfiskuotas visas lėšas arba turtą valstybės narės gali grąžinti pagal įstatymus, su sąlyga, kad visos tokios lėšos arba turtas, kuriam galioja pretenzijos, turto suvaržymas, teismo sprendimai arba susaistymas, arba kuris priklauso asmeniui, bendrovei, korporacijai arba kitam subjektui, nustatytam arba laikomam nemokiam pagal atitinkamoje valstybėje narėje galiojančius įstatymus arba apskaitos principus, išliks įšaldytas arba konfiskuotas iki tol, kol bus grąžintas pagal taikytiną teisę.
3. Reglamentai (EB) Nr. 2472/94 [5] ir (EB) Nr. 2815/95 panaikinami.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1996 m. vasario 27 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. kovo 11 d.